Document ID: 31997R1482

31997R1482
L 200/46
JURNALUL OFÍCIAL AL UNIUNII EUROPENE
REGULAMENTUL (CE) NR. 1482/97 AL COMISIEI
din 28 iulie 1997
de stabilire, pentru zona liberă Madeira, a unor dispoziții de aplicare a Regulamentului (CE) nr. 122/96 al Consiliului de stabilire a unui tratament tarifar favorabil pentru importul anumitor mărfuri în zonele libere Madeira și Azore, datorită destinației lor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 122/96 al Consiliului din 22 ianuarie 1996 de stabilire a unui tratament tarifar favorabil pentru importul anumitor mărfuri în zonele libere Madeira și Azore, datorită destinației lor (1), în special articolele 2 și 3,
întrucât cererea depusă de autoritățile portugheze în temeiul articolului 2 alineatul (1) din Regulamentul (CE) nr. 122/96 nu vizează decât zona liberă Madeira;
întrucât, având în vedere cererea menționată anterior și promovarea activităților în zona liberă Madeira, Comisia trebuie să stabilească lista mărfurilor admise cu exonerare de drepturi vamale în conformitate cu articolul 2 din Regulamentul (CE) nr. 122/96, cu condiția ca mărfurile în cauză să fie destinate unei transformări substanțiale în sensul articolului 24 din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2), astfel cum a fost modificat ultima dată prin Regulamentul (CE) nr. 82/97 (3);
întrucât este necesar să se stabilească măsurile de control prin care să se asigure că admiterea mărfurilor cu tratament tarifar favorabil datorită destinației lor se face în conformitate cu articolele 291-304 din Regulamentul (CEE) nr. 2454/93 al Comisiei (4), astfel cum a fost modificat ultima dată prin Regulamentul (CE) nr. 89/97 (5) de stabilire a unor dispoziții de aplicare a Regulamentului (CEE) nr. 2913/92; întrucât, datorită faptului că aceste operațiuni de destinație a mărfurilor se efectuează pe teritoriul zonei libere Madeira, se aplică reglementările privind zonele libere, în special articolele 799-842 din Regulamentul (CEE) nr. 2454/93;
întrucât în momentul plasării mărfurilor sub destinație se aplică măsurile de politică comercială;
întrucât măsurile prevăzute de prezentul regulament sunt conforme cu avizul Comitetului pentru Codul vamal,
ADOPTĂ PREZENTUL REGULAMENT:
Articolul 1
În temeiul articolelor 1 și 2 din Regulamentul (CE) nr. 122/96, drepturile vamale aplicabile mărfurilor puse în liberă circulație în zona liberă Madeira, menționate în anexa I, se suspendă integral, în conformitate cu dispozițiile prevăzute la articolele 2 și 3, până la 31 decembrie 2005.
Articolul 2
(1) Autorizația prevăzută la articolul 291 alineatul (2) din Regulamentul (CEE) nr. 2454/93 este emisă de autoritățile vamale responsabile cu supravegherea zonei libere Madeira, la cererea scrisă a persoanei interesate.
(2) Cererea trebuie să fie conformă cu modelul din anexa II. În plus față de informațiile pe care este necesar, eventual, să le furnizeze, conform articolului 291 alineatul (3), solicitantul menționează în cererea sa informațiile solicitate în diversele rubrici enumerate în modelul în cauză. Cererile se semnează și se datează.
(3) Autorizația acordată pentru admiterea mărfurilor puse în liberă circulație cu exonerarea de drepturi vamale, în cadrul tratamentului tarifar favorabil, se eliberează în conformitate cu modelul din anexa III.
Articolul 3
(1) Mărfurile puse în liberă circulație pe teritoriul zonei libere, care beneficiază de taxe zero în conformitate cu prezentul regulament, rămân sub supraveghere vamală în conformitate cu articolul 82 din Regulamentul (CEE) nr. 2913/92.
(2) Toate operațiunile de destinație se înregistrează în evidența operativă a mărfurilor în conformitate cu articolul 293 litera (b) și articolul 817 din Regulamentul (CEE) nr. 2454/93.
(3) Evidența operativă a mărfurilor trebuie să conțină următoarele mențiuni suplimentare:
(a)
mențiuni privind mărfurile puse în liberă circulație în cadrul regimului privind destinația;
(b)
mențiuni privind destinația atribuită;
(c)
mențiuni privind produsele rezultate din destinația atribuită.
(4) Ieșirea din zona liberă a mărfurilor care au beneficiat de taxe zero în conformitate cu alineatul (1) se face cu următoarele condiții:
(a)
pentru produsele rezultate din destinația prevăzută, se furnizează dovezi că acestea au fost supuse transformării prevăzute în articolul 24 din Regulamentul (CEE) nr. 2913/92;
(b)
pentru celelalte produse:
-
în cazul exportului, se prezintă declarația de export;
-
în cazul distrugerii în afara teritoriului zonei libere, se prezintă o autorizație în acest sens; deșeurile sau resturile rezultate în urma distrugerii trebuie să primească una dintre destinațiile vamale prevăzute pentru mărfurile necomunitare;
-
în cazul utilizării mărfurilor în alte scopuri decât cele prevăzute în prezentul regulament, este necesară achitarea drepturilor vamale.
Articolul 4
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 iulie 1997.

Labels: 18
3
1